बैनर :
फॉक्स स्टार स्टुडियो, वाइड फ्रेम पिक्चर्स, विशाल भारद्वाज पिक्चर्स प्रा.लि.

निर्माता :
विशाल भारद्वाज, कुमार मंगत पाठक

निर्देशक व संगीत :
विशाल भारद्वाज

कलाकार :
इमरान खान, अनुष्का शर्मा, पंकज कपूर, शबाना आजमी, आर्य बब्बर

सेंसर सर्टिफिकेट : यूए * 2 घंटा 30 मिनट 35 सेकंड

विशाल भारद्वाज उन फिल्मकारों में से हैं जो अपनी फिल्मों के ड्रामे और कल्पनाशीलता के लिए जाने जाते हैं। उनकी कल्पना थोड़ा पागलपन लिए होती है, इसलिए कई बार दर्शकों को यह पसंद नहीं आती है क्योंकि उनके किरदार ऊटपटांग हरकतें किया करते हैं।

मटरू की बिजली का मंडोला में भी मटरू और मंडोला की ऐसी ही हरकतें हैं। मसलन शराब के नशे में उनकी बाइक कुएं से टकरा जाती है और दोनों नशे में रस्सी के सहारे कुआं हटाने की कोशिश करते हैं। नशे में दोनों हवाई जहाज उड़ाते हैं। मंडोला को लैंडिंग नहीं आती लिहाजा पैराशूट के सहारे कूदकर दोनों जान बचाते हैं।

मंडोला की तमाम हरकतें पागलपन से भरी हैं। हरफूल मंडोला शराब पीते ही हैरी मंडोला हो जाता है। अंग्रेजी में बात करने लगता है। दिमाग पर दिल हावी हो जाता है। गांव में किसानों को जमीन देने की सोचने लगता है। नशा उतरते ही वह सूट-बूट धारी बिज़नेस मैन बन जाता है और किसानों से जमीन छिन कर उस पर इंडस्ट्री, मॉल बनाने की सोचता है।

इसी तरह के व्यंग्यात्मक दृश्यों के सहारे कहानी को आगे बढ़ाया गया है। राजनेता, किसान, पॉवर, पुलिस, सरकारी अधिकारियों के इर्दगिर्द कहानी घूमती है। ये शक्तिशाली लोग, गरीब किसानों की जमीन छीनना चाहते हैं।

गांव का सबसे पैसे वाला व्यक्ति मंडोला, जिसके नाम पर गांव का नाम है, नेताओं से हाथ मिला लेता है। पैसों की भूख मिटाने के लिए वह अपनी बेटी बिजली की शादी भी एक नेता के बेटे से तय कर देता है ताकि उसे लाभ हो। इनके बीच बनते-बिगड़ते रिश्ते किस तरह से मटरू, बिजली और मंडोला की जिंदगी में परिवर्तन लाते हैं, ये कहानी का सार है।

विशाल भारद्वाज और अभिषेक चौबे ने मिलकर स्क्रिप्ट लिखी है और कही ना कही उन पर ‘जाने भी दो यारों’ का असर है। भ्रष्टाचार पर उन्होंने व्यंग्यात्मक चोट करने की कोशिश की है, लेकिन इस तंज में तीखापन नहीं है।

दरअसल इंटरवल के बाद फिल्म अपना फोकस खो बैठती है और लव स्टोरी हावी हो जाती है। कई बातें स्पष्ट नहीं हैं। मटरू के प्रति अचानक बिजली का आकर्षित हो जाना या क्लाइमेक्स में अचानक मंडोला के हृदय परिवर्तन के लिए कोई ठोस कारण का न होना अखरता है। इमरान का माओ बनकर किसानों के लिए लड़ने वाला ट्रेक भी अधूरे मन से लिखा गया है।

लेखन की कमियों का असर निर्देशक के मजेदार प्रस्तुतिकरण के कारण कम हो जाता है। फिल्म में ऐसे कई सीन हैं, जिनका मजा लिया जा सकता है और इसका श्रेय विशाल को जाता है। उन्होंने हर सीन को बेहतर बनाने की कोशिश की है, संगीत का सहारा भी लिया है और फिल्म का मूड हल्का-फुल्का रखा है।

शबाना को पंकज जो सपना सुनाते हैं वो सीन बेहतरीन बन पड़ा है। गुलाबी भैंस वाले सीन भी मजेदार हैं, लेकिन लगातार दोहराव होने के कारण ये दृश्य अपना असर खो देते हैं। यदि कहानी पर थोड़ा और काम किया जाता तो निश्चित रूप से फिल्म कहीं अधिक चुटीली और तीखी बनती।

बॉलीवुड में पंकज कपूर एकमात्र ऐसे अभिनेता हैं जिन्हें मन मुताबिक काम न मिले तो वे घर बैठना पसंद करते हैं। यही वजह है कि वे बेहद कम नजर आते हैं। मंडोला के किरदार में उन्होंने जान फूंक दी है। एक्टिंग के साथ-साथ उन्होंने गाने गाए, डांस किया और स्विमिंग पुल में छलांग तक लगाई। उनके और शबाना आजमी के बीच जो दृश्य हैं उनमें एक्टिंग का स्तर बहुत ऊंचा हो जाता है।

इमरान खान ने गेटअप और हरियाणवी लहजे में बोलकर कुछ अलग करने की कोशिश की है, लेकिन ये बदलाव वे अपनी एक्टिंग में नहीं कर पाए। अनुष्का शर्मा नै‍सर्गिक अभिनेत्री हैं और उनका चुलबुलापन किरदार को नए आयाम देता है। एक भ्रष्ट नेता के रूप में शबाना बेहद खतरनाक लगती हैं। आर्य बब्बर ने उनके बेटे के रूप में दर्शकों को हंसाया है।

कार्तिक विजय त्यागराजन की सिनेमाटोग्राफी बेहतरीन है, लेकिन उन्होंने लाइट का कम उपयोग किया है। शायद यह विशाल भारद्वाज का दबाव होगा क्योंकि वे परदे पर अंधेरा रखना पसंद करते हैं। ‘ओए बॉय चार्ली’ सुनने और देखने में बेहतरीन है।

‘मटरू की बिजली का मंडोला’ अपेक्षाओं पर खरी नहीं उतरती है, बावजूद इसके देखी जा सकती है।


बेकार, 2-औसत, 3-अच्छी, 4-बहुत अच्छी, 5-अद्भुत